પોરબંદર જિલ્લામાં પણ ખેડુતોના આપઘાતના બનાવો ચિંતાજનક રીતે વધી રહયા છે. થોડા સમય પૂર્વે કુતિયાણાના એક ખેડુતે ગળાફાસો ખાઈ અને આપઘાત કર્યો હતો. હજુ આ ઘટનાના પડઘા શમ્યા નથી ત્યાં માંડવા ગામે રહેતા લખમણભાઈ વરુ નામના ખેડુતે પોતાની વાડીએ ગળાફાંસો ખાઈ અને આપઘાત કરી લીધો હતો. આ બનાવની જાણ થતા પરીવારજનો તાત્કાલિક દોડી ગયા હતા અને ખેડુતના મૃતદેહને પી.એમ માટે સરકારી હોસ્પિટલ ખસેડયો હતો. આપઘાત કરનાર ખેડુત લખમણભાઈ વરુએ ૩૦ વીઘા જમીનમાં મગફળીનું વાવેતર કર્યુ હતુ અને આ પાક નિષ્ફળ જતા તેમણે આપઘાત કર્યો હોવાનું પ્રાથમિક તબ્બકે બહાર આવ્યુ છે. આ ઘટનાને પગલે મામલતદાર અને પોલીસ સહિતનો કાફલો માંડવા ગામે દોડી ગયો હતો. એક માસમાં ખેડુતના આપઘાતની બીજી ઘટના બની છે. સૌરાષ્ટ્રભરમાં અપૂરતા વરસાદના કારણે અનેક જિલ્લાઓમાં પાક નિષ્ફળ જવાની સ્થિતિ સર્જાઇ છે. જેના પગલે ખેડૂતો દેવાના ડુંગર નીચે દબાઇ ગયા છે. આવા સંજોગોમાં કોઇ રસ્તો ન સૂઝતા ખેડૂતો મોતનો માર્ગ અપનાવી રહ્યાનો બનાવ ચિંતાનો વિષય બન્યો છે.